Meesterbrein skuldig oor perlemoenstroperyV.l.n.r. Julian Brown, Eugene Victor en Brandon Turner in die hooggeregshof in Port Elizabeth (Foto: Raahil Sain/African News Agency/ANA) Die meesterbrein van ŉ welvarende perlemoenonderneming, Julian Brown, is Dinsdag in die hooggeregshof in Port Elizabeth skuldig bevind op aanklag van swendelary en oortreding van die Wet op Marienehulpbronne. Brown (32), wat nie sy hoërskoolloopbaan voltooi het nie, het tereg gestaan op ŉ reeks aanklagte tussen Januarie 2015 en April 2016. Hy is vrygespreek op aanklagte van dwarsboming van die gereg en geldwassery wat met die aankope van ŉ luukse Ferrari verband hou. Hy was aan die hoof van die onderneming saam met Eugene “Boesman” Victor en Brandon Turner. Die onderneming het perlemoen gedroog, gesout, verpak, gevries en verwerk vir verkope buite Suid-Afrika. Die bedrywighede het in Nelson Mandelabaai plaasgevind en ŉ rits rolspelers was betrokke. Die onderneming is bedryf van Forest Hill, Algoa Park, Westering, Sherwood, Kamma Ridge en North End. Werknemers in die perlemoen bedryf werk op ŉ “moet-weet”-basis, so ŉ duiker sal nie bewus wees van die besonderhede van stoorplek of vervoer nie. Victor is skuldig bevind op aanklag van swendelary, oortreding van die Wet op Marienehulpbronne, dat hy ŉ valse lisensie vertoon het, vervalsing, bestuur sonder ŉ rybewys en die besit van perlemoen. Turner is skuldig bevind op aanklag van swendelary en die oortreding van die Wet op Marienehulpbronne. ŉ Reeks vennote wat betrokke was by die stropery van perlemoen het as staatsgetuies teen Brown getuig. Regter Mandela Makaula het Dinsdag ŉ 144 bladsy lange uitspraak voorgehou wat ses ure lank geduur het. Hy het gesê dit is duidelik dat die staatsgetuies as ŉ groep gewerk het en hulle is vergoed vir perlemoenstropery. Makaula het gesê Renier Ellerbeck se getuienis het egter die deurbraak gelewer. Die hof het bevind Ellerbeck het oor die algemeen die bedrywighede oopgevlek. Volgens die hof was Ellerbeck eerlik in sy getuienis en oor ŉ aantal voorvalle waar hy met die gereg gebots het asook sy betrokkenheid in die perlemoenbedryf. Makaula het bevind daar is geen bewyse dat die getuies saamgespan het om Brown te impliseer nie. Hy het gesê Brown het noue verbintenisse gehad met ander berugte meesterbreine in die perlemoenbedryf. Brown en Turner se versoek, dat hul borgtog verleng moet word, is afgekeur weens die erns van die aanklagte. Vonnisverrigtinge hervat Woensdag. Lees alle vorige berigte oor die PE-perlemoensindikaat op Maroela Media.